Document ID: 32014R1175

KOMMISSIONENS FORORDNING (EU) Nr. 1175/2014
af 30. oktober 2014
om gennemførelse af Europa-Parlamentets og Rådets forordning (EF) nr. 452/2008 om udarbejdelse og udvikling af statistikker over uddannelse og livslang læring for så vidt angår statistikker over voksnes deltagelse i livslang læring og om ophævelse af Kommissionens forordning (EU) nr. 823/2010
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 452/2008 af 23. april 2008 om udarbejdelse og udvikling af statistikker over uddannelse og livslang læring (1), særlig artikel 6, stk. 1, og
ud fra følgende betragtninger:
(1)
Ved forordning (EF) nr. 452/2008 er der fastlagt fælles retningslinjer for systematisk udarbejdelse af europæiske statistikker over uddannelse og livslang læring.
(2)
Ved Kommissionens forordning (EU) nr. 823/2010 (2) blev der indført foranstaltninger til gennemførelse af individuelle statistiske aktioner med henblik på udarbejdelse af statistikker over voksnes deltagelse i livslang læring, som er omfattet af område 2 i forordning (EF) nr. 452/2008.
(3)
Ved udarbejdelsen og formidlingen af europæiske statistikker over voksnes deltagelse i livslang læring bør medlemsstaternes og EU's statistiske myndigheder overholde de principper, der er fastsat i adfærdskodeksen for europæiske statistikker, som blev godkendt af Udvalget for det Europæiske Statistiske System i september 2011.
(4)
Indsamlingen af data over voksnes deltagelse i livslang læring skal regelmæssigt tilpasses, således at såvel ændringer og nye tendenser inden for livslang læring som nye informationsbehov tilgodeses.
(5)
Med henblik på at fremme harmoniseringen af de forskellige landes undersøgelsesresultater mest muligt bør Kommissionen udarbejde metodologiske retningslinjer for undersøgelsens gennemførelse.
(6)
Forordning (EU) nr. 823/2010 bør derfor ophæves.
(7)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Indsamlingen af data i forbindelse med den anden undersøgelse af voksnes deltagelse eller ikke-deltagelse i livslang læring (i det følgende benævnt »anden voksenundervisningsundersøgelse«) finder sted mellem den 1. juli 2016 og den 31. marts 2017. Den referenceperiode, for hvilken der skal indsamles data om deltagelse i livslange læringsaktiviteter, er de 12 måneder, der går forud for interviewet.
Artikel 2
Undersøgelsen skal dække aldersgruppen 25-64 år. Aldersgrupperne 18-24 og 65-69 år dækkes på frivillig basis.
Artikel 3
Variablerne for de emner, der er omfattet af den anden voksenundervisningsundersøgelse som anført under område 2 i bilaget til forordning (EF) nr. 452/2008, og opdelingen heraf fremgår af bilag I til nærværende forordning.
Artikel 4
Stikprøveudtagnings- og præcisionsstandarder til opfyldelse af kravene vedrørende datakilder og stikprøvestørrelser anført under område 2 i bilaget til forordning (EF) nr. 452/2008 fremgår af bilag II til nærværende forordning.
Artikel 5
Medlemsstaterne indsender en standardkvalitetsrapport om den anden voksenundervisningsundersøgelse til Kommissionen (Eurostat). Rapportens struktur skal overholde det europæiske statistiske systems krav til strukturen i standardkvalitetsrapporter og særlig tage hensyn til de kvalitetskriterier, der er nævnt i artikel 4, stk. 1, litra d), i forordning (EF) nr. 452/2008, og de yderligere krav, der er fastsat i bilag III til nærværende forordning.
Artikel 6
1. Medlemsstaterne indberetter »rene« mikrodatafiler vedrørende den anden voksenundervisningsundersøgelse til Kommissionen (Eurostat) senest 6 måneder efter udløbet af den nationale dataindsamlingsperiode.
2. Medlemsstaterne indsender standardkvalitetsrapporten vedrørende den anden voksenundervisningsundersøgelse til Kommissionen (Eurostat) senest 3 måneder efter indberetningen af mikrodatafilerne.
Artikel 7
Kravene i denne forordning er minimumskrav. Medlemsstaterne kan fastsætte yderligere nationale krav vedrørende den anden voksenundervisningsundersøgelse, forudsat at kvalitetskravene i denne forordning overholdes.
Artikel 8
Forordning (EU) nr. 823/2010 ophæves.
Henvisninger til den ophævede forordning gælder som henvisninger til nærværende forordning.
Artikel 9
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. oktober 2014.

Labels: 12
9
15
19